《铁沙顾节妇诗》
清代·钟其昌

瑶池古冰雪，不肯为松柏。化为怀清人，心肝色精白。

波澜誓不兴，井水安澄碧。珠胎怀锦茵，罴望圆苫席。

食贫志益坚，茹苦情弥适。乌养代夫终，熊丸为子积。

俯仰一身担，料理无遗策。含饴幸弄孙，桑榆景何迫。

劲节不可磨，视此山头石。

作者简介：钟其昌，字子廉，宝山人。有《删存草》、《浣花小榭间吟》。